
Узыншагъэм — гулъытэ хэха
Адыгей. Республикэм узыншагъэр хъумэнымкIэ и IуэхущIапIэхэм нэгъабэ ахъшэу хухахащ сом меларди 5-м щIигъу. 2017 гъэм ар сом мелуан 500-кIэ нэхъыбэ хъуну щогугъ.
Адыгейм Узыншагъэр хъумэнымкIэ и министерствэм къызэритымкIэ, мы гъэм къыхэхъуэну сом мелуан 500-р, республикэ сымаджэщым диагностикэ центр гуэщIыхьыным трагъэкIуэдэнур, зэгъэуIуа бюджетымрэ Iэмал зимыIэ медицинэ страхованэмрэ я мылъкум къыхэкIынущ.
Я зэдэлэжьэныгъэр ирагъэфIакIуэ
Абхъаз.Москварэ Абхъаз Республикэмрэ зрагъэужьынущ я сату-экономикэ зэдэлэжьэныгъэм.
Абы теухуа теухуа зэгурыIуэныгъэм Сыхъум Iэ щыщIадзащ Абхъазым и дунейпсо щэнхабзэ-Iуэху центрымрэ (МКДЦ) Москва и Правительствэм деж щыIэ «Дунейпсо зэдэлэжьэныгъэмкIэ москва центр» къэрал IэнатIэмрэ я унафэщIхэу Лакобэ Олегрэ Баутинэ Зоерэ.
— ЗэтщIылIа зэгурыIуэныгъэр зытеухуэжар Абхъазымрэ Москварэ я сату-экономикэ зэпыщIэныгъэр нэхъри гъэбыдэнырщ, зегъэужьынырщ, — жиIащ Лакобэ.
ЩIэпхъаджагъэр ядэркъым
Къэрэшей-Шэрджэс. Санкт-Петербург и метрополитеным къыщыхъуа гузэвэгъуэшхуэм имыгъэпIейтея щыIэкъым. Террорым и бий пэкIухэр къэралым и Ипщэ, Кавказ Ищхъэрэ щIыналъэхэм щекIуэкIынущ. Дыгъуасэ республикэм щызэхэтащ террорым пэщIэтыным теухуа зэхыхьэ.
— Къэрэшей-Шэрджэсым и Театральнэ утым щекIуэкI пэкIур къызэригъэпэщащ КъШР-м и Жылагъуэ палатэм. Абы хэтащ республикэм щыпсэу цIыху мини 3-м щIигъу, — жиIащ Жылагъуэ палатэм и лэжьакIуэм. Къыхэдгъэщынщи, щIэпхъаджагъэм имыгъэгулэза щыIэкъым икIи Урысейм и щIыналъэ куэдым апхуэдэ пэкIухэр щрагъэкIуэкIынущ.
УЭРДОКЪУЭ Женя.
